Magne Bremseth

Petter Magne Bremseth (født 6. februar 1892 i Hegra, død 19. november 1971 samme sted) var en norsk småbruker og politiker (Ap). Han var ordfører i Hegra kommune fra 1948 til 1951.

Han ble født utenfor ekteskap som sønn av Ingeborg Pedersdatter Bremseth og Ole Eriksen Krislok. Moren kom fra plassen Fremmervegan under gården Bremset i Skjelstadmark. Tre av hennes brødre ble etter tur hjulpet inn på Klæbu seminar av Gullik Pettersen Ertzgaard på Hofstad, sønn av eidsvollsmann og stortingsmann Petter Johnsen Ertzgaard. En av Magne Bremseths morbrødre var lærer og ordfører Gunerius Pedersen Hofstad.

Han kom først i tjeneste som gårdsarbeider, og overtok siden to plasser under Bremset, som han slo sammen til småbruket Nordset, hvor han reiste nye hus. Han giftet seg i 1916 med Sigrid Larsdatter Ulstadvold, som han fikk elleve barn med.

Han var innvalgt i Hegra kommunestyre i flere perioder, fra 1948 til 1951 også som Hegras ordfører. Han var også formann i Hegra bonde- og småbrukarlag.

Referanser 

Ordførere i Hegra
Ap-ordførere i Nord-Trøndelag
Norske bønder
Personer fra Stjørdal kommune